El policia local de Llíria José Navarro rep la Creu al Mèrit Policial amb distintiu roig
09 de novembre de 2018

L'agent de la Policia Local de Llíria, José Navarro, ha rebut hui la Cruz al Mèrit Policial amb distintiu roig de mans de la consellera de Justícia, Administracions Públiques, Reformes Democràtiques i Llibertats, Gabriela Bravo, en un acte celebrat al monestir de Santa Maria del Puig.

En esta cerimònia, la Generalitat ha concedit un total de 531 distincions de distintes categories a agents i unitats de les policies locals de la Comunitat Valenciana. José Navarro ha estat acompanyat en l'entrega d'estos reconeixements pel quint tinent d'alcalde, Francesc Fombuena, i l'intendent de la Policia Local de Llíria, José Francés.

L'agent edetà ha sigut un dels quatre que rebut la màxima condecoració, la Creu al Mèrit Policial amb distintiu roig, que suposa el reconeixement de la Generalitat al valor i abnegació excepcional en actuacions que van més enllà de l'estricte compliment del deure. En el cas de José Navarro va ser per perseguir i detindre un individu que li va disparar i va ferir.

L'alcalde de Llíria, Manolo Civera, ha felicitat, en nom de l'ajuntament i de tota la ciutat, a l'agent “per este guardó que distingix la seua meritòria i valenta acció, fet pel qual hem de manifestar-li el nostre més sincer agraïment. A més, suposa un orgull comptar amb servidors públics tan exemplars com ell, que arriben inclús a arriscar la seua vida en l'exercici de les seues funcions per defendre els seus veïns”.

Al mateix temps, ha fet extensiva esta felicitació a tot el cos de la Policia Local de Llíria “per la seua professionalitat i treball diari pel benestar i la seguretat de tota la ciutadania”.